Aktar kmieni din il-ġimgħa s-Segretarju Parlamentari għall-Ippjanar u s-Simplifikazzjoni tal-Proċessi Amministrattivi Deborah Schembri, il-Ministru għat-Trasport u l-Infrastruttura Joe Mizzi kif ukoll il-Ministru għat-Turiżmu Edward Zammit Lewis varaw il-policy dwar spazji miftuħa użati mill-istabbilimenti tal-ikel. Din il-policy mhux biss hija mmirata biex ikun hemm anqas burokrazija għas-sidien tar-ristoranti iżda se tkun qed tissarraf f'aktar aċċessibbiltà għal dawk il-persuni b'diżabbiltà li jużaw siġġu tar-roti bħala mezz ta' mobbiltà. Kien proprju għalhekk li din il-gazzetta tkellmet ma' Michael Stivala, rappreżentant tal-Assoċjazzjoni Maltija tal-Lukandiera u r-Ristoranti (MHRA) fejn jidħlu policies tal-ambjent u l-ippjanar, kif ukoll maċ-Chairperson tal-Kunsill Nazzjonali għall-Persuni b'Diżabbiltà (KNPD) Oliver Scicluna fejn qasmu l-opinjoni tagħhom dwar din il-policy li tant kienet ilha mistennija. Proċess aktar faċli għas-sidien tar-ristoranti Mistoqsi dwar kemm ilu jinħass il-bżonn għal policy ta' din ix-xorta, Stivala sostna li dan ilu jinħass għal diversi snin. "L-MHRA kienet ilha snin twal tisħaq biex issir din il-policy għax nemmnu li se tiffaċilita l-ħajja lis-sidien tar-ristoranti u se jkun qed jiħares ukoll l-interess tal-pubbliku inġenerali." Fi kliem ieħor, dan l-eżerċizzju se jagħmel l-affarijiet aktar strutturati u sempliċi għas-sidien tar-ristoranti li għandhom permess jarmaw f'żoni pubbliċi. Fil-fatt, Stivala rrimarka li qabel din il-policy, ma kien l-ebda linji gwida għal ħadd. Madankollu, issa se jkun hemm linji gwidi ċari dwar x'għandhom ikunu l-istandards għar-ristoranti u l-faċilitajiet tad-diveriment li jużaw spazji pubbliċi, bħall-bankini u l-pavimenti, fost spazji oħrajn. "Il-proċess kien jieħu żmien twil esaġerat" Mistoqsi dwar il-problemi li kienu qed jiltaqgħu magħhom is-sidien tar-ristoranti mingħajr din il-policy, Stivala sostna li dawn kienu jiltaqgħu ma' diffikultajiet kbar. Dan hekk kif l-applikanti riedu jmorru għand diversi awtoritajiet u dipartimenti fejn kull entità differenti kellha regoli differenti u anki ġieli kuntrastanti. Stivala qal li "il-proċess kien jieħu żmien twil esaġerat u kien proprju għal din ir-raġuni li min xtaq jaħdem bis-sewwa sab ħafna diffikultajiet." Fil-fatt, is-Segretarju Parlamentari Schembri għamlet aċċenn għal dan fejn sostniet li għall-kuntrarju ta' kif kien jiġri qabel, l-applikanti kien ikollhom jirrikorru għal tliet permessi differenti. Apparti minn hekk, il-pubbliku wkoll se jkun qed jibbenefika mill-element viżiv u minn standards ogħla li se jkunu qed joffru l-istabbilmenti. Żied jgħid li anomalija oħra kienet li r-ristoranti riedu jkunu diġà miftuħa biex japplikaw għall-imwejjed u s-siġġijiet. "Din il-prattika ma kinitx tagħmel sens għax jekk tkun qiegħed tapplika għal ristorant ġdid, issa, tista' tibda mill-ewwel ġurnata kollox regolari," spjega r-rappreżentant tal-MHRA. Proċess li m'għandux jieħu aktar minn 100 jum Kien hawnhekk li Stivala rrimarka mill-ewwel li s-sidien tar-ristoranti huma kuntenti ħafna b'din il-policy. Dan hekk kif issa, b'din il-policy il-ġdida, l-applikanti għandhom is-servizz ta' one stop shop li l-Awtorità tal-Ippjanar, li l-MHRA temmen, li dan għandu jiġi estiż għal applikazzjonijiet oħrajn. "L-Awtorità tal-Ippjanar se tkun qed tikkonsulta mal-awtoritajiet kollha u mal-ġirien billi titwaħħal tabella bin-numru tal-applikazzjoni fuq il-faċċata tal-ħanut u ġġibha fil-gazzetti lokali." Żied jgħid li issa l-proċess m'għandux jieħu aktar minn 100 ġurnata. Kien hawnhekk li r-rappreżentant tal-MHRA, filwaqt li sostna li din l-assoċjazzjoni tat kontribut kbir biex titfassal din il-policy, ħa din l-opportunità biex juri l-apprezzament tiegħu għax-xogħol siewi li qed jagħmel il-Gvern biex titnaqqas il-burokrazija. Fl-aħħar nett, Stivala sostna li għalkemm din il-policy hija pass fid-direzzjoni t-tajba, xorta waħda għad fadal ħafna xi jsir, u għalhekk appella lill-Gvern biex ikompli jikkonsulta mal-MHRA, biex fl-aħħar mill-aħħar ikompli jitjieb il-prodott Malti. "Ħafna mis-suġġerimenti tagħna ġew milqugħa" Min-naħa tiegħu, iċ-Chairperson tal-KNPD Oliver Scicluna sostna li "ninsabu sodisfatti ħafna, anek minħabba l-fatt li l-suġġerimenti li għaddiet il-KNPD, ħafna minnhom, ġew milqugħa. Dan hekk kif din il-policy kienet meqjusa bħala pass vera importanti speċjalment għall-persuni li qed nirrappreżentaw." Żied jgħid li issa huwa essenzjali li din il-policy tkun infurzata u ma tkunx policy, bħal ħafna, ta' fuq il-karti biss. "Jien irrid nara biex nemmen," fisser Scicluna. Fil-fatt, f'dan ir-rigward, Robert Vella, uffiċjal fi ħdan l-Awtorità tal-Ippjanar, għamilha ċara li mhu se jkun qed jiġi ttollerat l-ebda tip ta' abbuż fid-dawl tal-parametri stabbiliti. Dan hekk kif din l-awtorità se tkun qed tara li tintlaħaq il-kwalità meħtieġa tal-ambjent, is-siġġijiet u l-imwejjed tar-ristoranti. Serħan il-moħħ għall-persuni li jużaw siġġu tar-roti Qal ukoll li għalkemm ir-reazzjoni mill-membri tal-KNPD kienet waħda pożittiva, ħafna mill-mistoqsijiet li saru kienu dwar kif din il-policy se tkun qed tiġi infurzata. "Apparti li jekk tiġi infurzata din il-policy se toħloq aktar ordni fit-toroq ta' pajjiżna, din se toffri serħan il-moħħ għall-persuni li jagħmlu użu minn siġġu tar-roti li jridu jgħixu ħajja indipendenti u joħorġu waħidhom," spjega ċ-Chairperson tal-KNPD. Żied jgħid li din xi ħaġa li kultant kulħadd jinsa li dawn it-tipi ta' ostakli jimpedixxu milli persuna jkollha d-dritt tal-freedom of movement. Mitlub jikkummenta dwar il-problemi li jiffaċċjaw il-persuni b'diżabbiltà mingħajr din il-policy, Scicluna fisser li bosta stabbilment jostakolaw bankini u partijiet li huma meqjusa li għandhom jiġu użati mill-pubbliku (pedestrians). "Dan joħloq inkonvenjent sħiħ lil kull min irid jagħmel użu minn dawn il-bankini, mhux biss persuni li jagħmlu użu minn siġġu tar-roti, iżda anke dawk li għandhom nuqqas ta' mobbiltà kif ukoll ġenituri li jkollhom lit-tfal fil-pushchairs," fisser Scicluna. Policy li kienet ilha tinħass snin Iċ-Chairperson tal-KNPD fisser ukoll li l-ħtieġa għal din il-policy kienet ilha tinħass minn mindu l-awtoritajiet u l-Kunsilli Lokali tilfu l-kontroll u l-ordni ta' ħafna stabbilmenti li bdew bl-użanza li jarmaw siġġijiet u għamara oħra, b'hekk jostakolaw passaġġi fuq bankini u oqsma oħrajn. "Jien inħoss li din hija sitwazzjoni li setgħet ġiet ittrattata ferm qabel u minflok inħlew dawn is-snin kollha. Qiegħed ngħid dan minħabba l-fatt li, għalkemm se tidħol fis-seħħ din il-policy, il-mentalità tal-ordni f'dan ir-rigward tinsab immatura ħafna," temm jgħid Scicluna.